রাঙ্গামাটিতে জেলা আইনশৃঙ্খলা কমিটির সভা অনুষ্ঠিত

আহমদ বিলাল খান :

রাঙ্গামাটিতে জেলা প্রশাসনের আয়োজনে মাসিক আইন-শৃঙ্খলা কমিটির সভা অনুষ্ঠিত হয়েছে। সভায় জেলা প্রশাসক কাপ্তাই লেকে অবৈধ বালু উত্তোলন ও পাহাড় কাটা বন্ধ করতে সব উপজেলার নির্বাহী কর্মকর্তাদের নির্দেশনা প্রদান করেন। এ ছাড়া আগামী জাতীয় সংসদ নির্বাচনকে সামনে রেখে রাঙ্গামাটিতে সংশ্লিষ্ট সবাইকে আন্তরিকভাবে কাজ করার আহ্বান জানান।

সোমবার (১৩ অক্টোবর) সকাল সাড়ে ১০টায় জেলা প্রশাসকের সম্মেলন কক্ষে অনুষ্ঠিত সভায় সভাপতিত্ব করেন জেলা প্রশাসক মোহাম্মদ হাবিব উল্লাহ মারুফ।

সভায় উপস্থিত ছিলেন স্থানীয় সরকার বিভাগের উপপরিচালক মো. মোবারক হোসেন, অতিরিক্ত জেলা ম্যাজিস্ট্রেট জোবাইদা আক্তার, জেলা সিভিল সার্জন ডা: নূয়েন

খীসা, জেলা বিএনপির সাধারণ সম্পাদক এড. মামুনুর রশীদ মামুন, জেলা জামায়াতের আমির আব্দুল আলীম, জেলা প্রেস ক্লাবের সাধারণ সম্পাদক মুহাম্মদ ইলিয়াছ প্রমুখ।

সভায় জেলা প্রশাসক জেলার সার্বিক আইনশৃঙ্খলা পরিস্থিতি স্বাভাবিক থাকায় সন্তুষ্টি প্রকাশ করেন। তিনি সনাতন সম্প্রদায়ের শারদীয় দুর্গাপূজা শান্তিপূর্ণভাবে সমাপ্ত হওয়ায় সকলকে ধন্যবাদ জানান।

তিনি বলেন, বর্তমানে রাঙ্গামাটিতে বৌদ্ধ সম্প্রদায়ের কঠিন চীবর দানানুষ্ঠান চলমান রয়েছে, এই উৎসবটিও যাতে শান্তিপূর্ণভাবে সমাপ্ত করা যায় সেজন্য সংশ্লিষ্ট সকলের প্রতি অনুরোধ রইলো।

সভায় বিভিন্ন সরকারি-বেসরকারি প্রতিষ্ঠানের কর্মকর্তা, বিভিন্ন রাজনৈতিক দলের প্রতিনিধি, সাংবাদিকসহ অন্যরা উপস্থিত ছিলেন।